Steingerður Jóhannsdóttir opnaði á laugardag ljósmyndasýningu í gamla íshúsinu í Krossavík við Hellissand . Íshús þetta hefur þá sérstöðu að því var aldrei breytt í frystihús eins og gert var við mörg gömlu íshúsin . Þar var beita og fiskur alltaf kældur með snjó og ís . Sýning Steingerðar var þó aðeins í íshúsinu þennan eina dag en var síðan færð í grunnskólann á Hellissandi . Ljósmyndirnar eru allar teknar á Snæfellsnesi . Steingerður segist hafa haft Snæfellsjökul fyrir augunum áður fyrr því hún er fædd og uppalin í Litluhlíð á Barðaströnd og þaðan blasir Jökullinn við . Hún segist hafa fallið fyrir Hellissandi þegar hún og maður hennar Árni Emanúelsson festu kaup á Ártúni gömlu húsi þar árið 1995 . Þau hafa síðan eytt flestum sínum frístundum í að gera húsið upp . Steingerður segir myndefni óþrjótandi þarna í nágrenninu og birtan sé svo breytileg . Hún segir þau hjónin ekki flutt alfarið á Hellissand . Þau búi í Hafnarfirði . Hins vegar hafi hún tekið sér langt frí í sumar og verði þann tíma á Hellissandi . „ Ég hef haft óbilandi áhuga á ljósmyndun allt frá barnæsku og hef tekið ógrynni mynda . Þá framkallaði ég myndirnar líka sjálf . Ég er sjálfmenntuð í þessu og þetta er fyrst og fremst áhugamennska Ég hef lengst af starfað við kennslu og skrifstofustörf . ” Hún segir að sér hafi fundist íshúsið skemmtileg umgjörð en það sé hins vegar opið og því geti hún ekki verið með sýninguna þar nema standa yfir henni . Hún viðurkennir að hún sé svolítið veik fyrr þessu húsi og gæti þess vegna hugsað sér að eignast það .